paragraph_text: Glavni akter bojkota izbora jest zakonita ili protuzakonita politička oporba vlasti ili režimu, koja bojkotira izbore obično radi sumnje u njihovo poštenje i slobodu. Svoje sumnje zasniva na nedemokratskoj politici režima, sustavnom narušavanju ljudskih i građanskih prava, dugogodišnjem progonu političke oporbe i njezinih prvaka, državnom teroru nad proturežimskim snagama i civilnim stanovništvom, prethodnim iskustvima s manipulacijama i krivotvorenjima izbornih rezultata, nejednakim financijskim, medijskim i ostalim uvjetima u natjecanju s vladajućom strankom.